寄施進之
作者：趙蕃
朝代：宋

paragraphs: 我遊尖峰回，一步成數憩。
仰攀松夭矯，俯睨石贔屭。
路窮入平野，飛鳥迎决眥。
廬舍半茅瓦，阡陌相櫛比。
謂皆耕稼徒，不復問名字。
那知君子居，迺在青山際。
聽君談所宅，悟我曾略至。
時猶未識面，豈得漫通刺。
都城一邂逅，草木同臭味。
我旋反林棲，君適寓古寺。
肯來穉子師，歷歲殆逾二。
既均手足親，又篤朋友義。
去年君還歸，城闉直童騎。
楮生分草餘，鱘鮓動食指。
今年我屬疾，故舊多遐棄。
愧君不憚勞，衝暑到溪次。
買肉烹伏雌，芼薑仍著豉。
無資鹿脯求，竟是豬肝累。
以我病苦渴，榴實富汁滓。
纍纍解包裹，其大蓋絕市。
勸我養形神，勉我進藥餌。
裴回晝難別，展轉宵失寐。
分携六十日，顧我病祇爾。
雖云間何闊，戀戀曾莫置。
惟君名家駒，少日便千里。
賦成驚老生，謂敵相如誼。
姜侯號博學，無忌稱酷似。
我嘗叩疑闕，應答罔不記。
江流濫觴來，層臺累土起。
如君之於學，何但一第已。
獨聞家素貧，慈親下妻子。
躬耕不自給，負米常遠致。
願君力勉旃，事固有堂陛。
高賢昔未遇，勤苦類如此。
我行下吳會，破蠹且料理。
念將一過君，薄酒期共醉。
又恐飯與芻，未免爲君費。
不然君即我，會於章老氏。
素書久不往，往亦難盡意。
詩以道鄙懷，因焉論夙契。